SKRIFTLIG FORESPØRGSEL P-0792/00

af W.G. van Velzen (PPE-DE) til Kommissionen

(9. marts 2000)

Om: Databeskyttelse

For nylig blev der afholdt en høring i Europa-Parlamentet om databeskyttelse. Ved denne lejlighed blev også aflytningssystemet Echelon bragt på bane. Med dette system kan telefon-, fax-, mobiltelefon- og e-mail-korrespondance overalt i verden aflyttes af USA. Det har også vist sig, at der kan indbygges adgangskoder i software, hvormed den enkelte brugers aktiviteter på datamaten kan følges via denne bagdør.

I direktivet om databeskyttelse inden for telesektoren (Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren(1)) pålægges leverandører af tjenester og netværker en række forpligtelser, medens software til gengæld lades ude af betragtning.

1. Har Kommissionen modtaget klager om dette anliggende?

2. Er Kommissionen villig til gennem en ajourføring af direktiv 97/66/EF at lukke dette software-smuthul af hensyn til en reel beskyttelse af borgerne mod uønsket indblik i datafiler og aflytning af kommunikation?

3. Er det Kommissionens opfattelse, at der med myndighedernes almindelige aflytningspraksis og de generelle forpligtelser for leverandører til at lagre deres kunders data er fundet den rette balance mellem beskyttelse af privatlivets fred og de nationale sikkerhedsinteresser og bekæmpelsen af kriminalitet?

4. Har Kommissionen som led i sin opgave med at overvåge direktivernes korrekte gennemførelse i national lovgivning undersøgt proportionaliteten i de foranstaltninger, medlemsstaterne iværksætter i henhold til de undtagelsesmuligheder, som er tilladt i databeskyttelsesdirektiverne? Hvad har Kommissionen i den forbindelse konstateret?

(1) EFT L 24 af 30.1.1998, s. 1.

Svar afgivet på Kommissionens vegne af Erkki Liikanen

(3. maj 2000)

1. Nej.

2. Direktiv 95/46/EF(1) om behandling af personoplysninger omfatter al behandling af personoplysninger, uanset hvilken hardware eller software der benyttes. Den arbejdsgruppe vedrørende databeskyttelse, der er nedsat i henhold til artikel 29 i det nævnte direktiv, har behandlet problemet med den usynlige og automatiske behandling af personoplysninger på Internettet, der udføres af software og hardware. I sin henstilling 1/99 af 23. februar 1999 beskrev arbejdsgruppen problemet med privatlivskrænkende funktioner,

der er indbygget i software og hardware, der anvendes til kommunikation via Internettet. Arbejdsgruppen opfordrede software- og hardwarebranchen til at udvikle produkter, der respekterer privatlivets fred, i overensstemmelse med databeskyttelsesreglerne i det generelle databeskyttelsesdirektiv 95/46/EF og direktivet om databeskyttelse inden for telesektoren, 97/66/EC(2). En af målsætningerne for 1999-revurderingen af lovrammerne for telesektoren er at sikre, at de eksisterende regler anvendes på en sammenhængende, teknologineutral måde, samt at foreslå ændringer, hvor den teknologiske neutralitet ikke er sikret. I dag er udbydere af offentlige teletjenester og -net lovmæssigt forpligtet til at garantere sikkerheden i deres net, sikre, at kommunikation holdes fortrolig, og slette trafikdata.

Siden direktivet om databeskyttelse inden for telesektoren blev vedtaget, har de tjenester, der leveres via telenet udviklet sig i takt med Internettets fremvækst. Hvad angår den software, der er nødvendig for disse nye teletjenester, såsom noget af den software, der bruges til at sende e-mail, og browsere, der bruges til at surfe på Internettet, er overholdelsen af databeskyttelsesreglerne ikke fuldt tilfredsstillende, sådans som arbejdsgruppen vedrørende databeskyttelse har bemærket. Det er klart, at der ikke hersker teknologisk neutralitet under forhold, hvor beskyttelsen af privatlivets fred afhænger af, om visse funktioner, der er nødvendige for en teletjeneste, ligger i nettet eller i softwaren. Kommissionen overvejer forskellige mulige løsninger på dette problem. Der vil blive fremsat konkrete forslag i forbindelse med Kommissionens lovforslag om nye lovrammer for elektronisk kommunikation.

3. og 4. Kommissionen vil fortsat opfylde sin forpligtelse i henhold til EF-traktaten til at overvåge, hvordan direktiverne gennemføres i national lov og anvendes i praksis i medlemsstaterne, under hensyntagen til Domstolens retspraksis vedrørende en stram fortolkning af mulighederne for undtagelser fra grundlæggende retsprincipper og borgerlige frihedsrettigheder. Som led i denne overvågning vil Kommissionen undersøge proportionaliteten i medlemsstaternes lovforanstaltninger på grundlag af artikel 13 i direktiv 95/46/EF og artikel 14, stk. 1, i direktiv 97/66/EF. Disse bestemmelser tillader medlemsstater at træffe lovmæssige foranstaltninger, der begrænser rækkevidden af databeskyttelsesprincipperne i direktiverne af hensyn til de interesser, der er nævnt i artikel 13 og 14. Sådanne begrænsninger i henhold til den nationale lovgivning kan dog kun accepteres, hvis de er nødvendige for at sikre de interesser, der er nævnt i artikel 13 og 14.

Hidtil er processen med at gennemføre databeskyttelsesdirektiverne i national ret og anvende dem i praksis i medlemsstaterne kun skredet langsomt frem. Kommissionen har indledt overtrædelsesprocedurer, men det er vanskeligt på nuværende tidspunkt at skabe sig et komplet overblik over situationen med hensyn til proportionaliteten i de nationale lovforanstaltninger, der danner grundlag for lovlig aflytning af telekommunikation. Kommissionen vil berette videre om fremskridtene i den næste rapport om gennemførelsen af lovpakken for telesektoren.

(1) Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EFT L 281 af 23.11.1995).

(2) Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren (EFT L 24 af 30.1.1998).